Sagunt participa en la tercera edició de la cimera ‘Invest in cities’
19 de gener 2021

![](/media/tkmjbzty/82sagunto.jpg)  
  

L'alcalde de Sagunt, Darío Moreno, participarà en línia en la tercera edició de la cimera ‘Invest in Cities’, la major iniciativa d'atracció d'inversió a ciutats mitjanes espanyoles, que tindrà lloc el dijous, 21 de gener, a les 9 hores. El fòrum s'emetrà a través del següent [enllaç.​](https://grupopgs.eventscase.com/ES/cumbrenacional)

  

En la seua intervenció, l'alcalde exposarà les potencialitats de Sagunt i parlarà dels beneficis que suposa invertir a la ciutat. Concretament, Darío Moreno presentarà Sagunt com una ciutat involucrada amb l'activitat empresarial i amb grans avantatges competitius, com el port marítim, les connexions ferroviàries, la xarxa de carreteres, la proximitat a l'aeroport, la indústria, etc. En este sentit, Moreno explica que, malgrat la pandèmia, cal continuar mirant cap al futur i, per això, és important que Sagunt siga present en fòrums internacionals d'atracció d'inversió com és ‘Invest in Cities’: «**El dijous participarem en este fòrum que hem hagut d'adaptar a la nova situació i que tindrà un caràcter principalment en línia, però que continuarà buscant eixa forma de networking i de posar en contacte projectes interessants com és la nostra ciutat, amb tot el desenvolupament industrial i econòmic que estem experimentant i que volem continuar potenciant, amb persones i empreses que estan buscant llocs en els quals poder invertir**». L'alcalde també ha ressaltat la importància d'iniciatives d'este tipus per a assegurar que la ciutat continue creant ocupació i riquesa, perquè considera que Sagunt continua sent un pol d'atracció en l'àmbit nacional i internacional.

  

A més, el departament de Promoció Econòmica de l'Ajuntament de Sagunt també participa en este fòrum amb un estand en línia que atendrà possibles inversors i estarà disponible durant 15 dies des de la celebració del fòrum.

  

‘Invest in Cities’ és una iniciativa de referència per a l'atracció de la inversió a les ciutats i als seus teixits empresarials amb l'objectiu de fomentar el seu desenvolupament econòmic, impulsar els seus plans estratègics i fomentar la creació d'ocupació en els diferents territoris. La Confederación Española de la Pequeña y Mediana Empresa (CEPYME) i el grup empresarial PGS promouen esta trobada en la qual participen municipis de tot Espanya, entre els quals es troba Sagunt.

Quant al programa de la cimera ‘Invest in Cities’, diversos alcaldes tindran l'oportunitat de presentar l'atractiu de les seues ciutats en termes d'inversió, entre les quals es troben La Corunya, Madrid, Múrcia, Zamora, Màlaga, Granada, Ciudad Real, Toledo o Jaén, entre d’altres. El fòrum acollirà quatre taules redones que abordaran temàtiques com la logística, la sostenibilitat, el finançament empresarial i la col·laboració público-privada per al desenvolupament econòmic. A més, també s'han organitzat dos ponències sobre innovació i les ciutats del futur després de la covid-19.

​

*   [](http://www.facebook.com/sharer.php?u=https://aytosagunto.es/va/actualitat/sagunt-participa-en-la-tercera-edicio-de-la-cimera-invest-in-cities/ "Facebook")
*   [](http://twitter.com/share?url=https://aytosagunto.es/va/actualitat/sagunt-participa-en-la-tercera-edicio-de-la-cimera-invest-in-cities/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-participa-en-la-tercera-edicio-de-la-cimera-invest-in-cities/ "Linked In")
*   [](mailto:?body=https://aytosagunto.es/va/actualitat/sagunt-participa-en-la-tercera-edicio-de-la-cimera-invest-in-cities/)